Motief onbekend ná skietery op KuneneKenny Kunene tydens die bekendstelling van EFF op 11 Julie 2013 Foto: Werner Beukes/SAPA ŉ Saak van poging tot moord word ondersoek nadat daar Dinsdagaand glo verskeie skote op die flambojante sakeman, Kenny Kunene, in Waverley, Johannesburg, afgevuur is. Brig. Mathapelo Peters, woordvoerder van die polisie, het aan Maroela Media gesê volgens Kunene het hy in Scottstraat gery en wou net in Corlett-rylaan indraai toe die skote op sy voertuig afgevuur is. Peters het gesê patroondoppies is op die toneel gevind waar die beweerde skietery plaasgevind het. “Ons het nog nie ŉ motief vir die voorval vasgestel nie; alle moontlikhede word ondersoek. Ons ondersoek maak baie staat op die klaer se verklaring en ons doen ŉ beroep op enige ooggetuies om na vore te kom met inligting wat die polisie kan bystaan in die ondersoek,” het Peters gesê. Sedert die nuus van die voorval aan die lig gekom het, word daar wyd bespiegel of die skietery eintlik ŉ mislukte kaping was en of dit verband hou met bewerings dat adj.pres. Cyril Ramaphosa verskeie buite-egtelike verhoudings het. Maroela Media het vroeër berig dié aantygings het aan die lig gekom nadat die Sunday Independent vrae aan Ramaphosa oor die beweerde verhoudings gestuur het. Ramaphosa het gesê uit die vrae was dit duidelik dat e-posse van sy private e-posadres bekom en aan minstens een mediahuis verskaf is. Ramaphosa het in reaksie op die bewerings dat hy vroue met wie hy verhoudings het finansieel ondersteun, gesê hy en sy vrou ondersteun studente, mans en vroue, al jare lank finansieel. “Dit is sleg dat die bewyse van die betalings gebruik word om die skandelike aantygings te maak, en nóg erger om die name van sommige mense wat ek gehelp het bekend te maak,” het hy gesê. Hy het die bewerings afgemaak as ŉ politieke smeerveldtog. The Citizen berig Kunene beweer Steven Motale, sy vriend en redakteur van die Sunday Independent, was veronderstel om gisteraand saam met hom in die motor te ry, maar lyfwagte het Motale in ŉ ander motor laat klim voordat hulle vertrek het. Die skietery het kort daarna gebeur. Motale het ook aan The Citizen gesê hy het doodsdreigemente ontvang voordat en nadat die koerant die bewerings oor Ramaphosa geplaas het. Kunene het ook bewerings oor die gelekte e-posse oor Ramaphosa se beweerde verhoudings op sy webwerf Weekly Xposé geplaas.